《登高怀古》
明代·冯奕垣

九月九日西山爽，都门车马纷来往。白玉装轮流水飞，黄金作勒游龙上。

帝京佳节异寻常，山间满目生辉光。峰头锦绮千层绚，坞里笙歌百道杨。

五侯七贵竞繁华，步障行庖处处誇。不分开襟听觱栗，愿言停斝奏琵琶。

日拥扶桑翠黛新，行人藉藉动芳尘。登山一望中原色，万里苍茫倍怆神。

空传雄迈称宣武，莫叹爽鸠真乐土。风前落帽是何人，花下白衣贤地主。

沧海桑田那可纪，紫萸黄菊年年事。斗酒相倾自古今，牛山何必多挥涕。

作者简介：冯奕垣，字弱璧。南海人。明神宗万历二十九年（一六〇一）进士。选庶吉士。补监察御史，授湖广道御史。三十四年（一六〇六）巡按贵州，以积劳遘疾卒，追赠光禄寺少卿。清道光《广东通志》卷二八二有传。